АҞӘА, ԥхынҷкәын 4– Sputnik. Урыстәылантәи алашара аиуразы аиқәшаҳаҭхара алыршоуп ҳәа иҳәеит ԥхынҷкәын 3 рзы имҩаԥысыз Ауаажәларратә палата аилатәараҿы атәыла ахада Аслан Бжьаниа. Абри атәы аанацҳауеит Абаза ТВ.
"Иҟоуп еиуеиԥшым адетальқәа. Иацы иааны иҟан аҟазауаа, ЕгрыГЕС иаҭааит. Аӡы аҩаӡара гәарҭон. Иҟоуп ишьақәырӷәӷәатәу амаҷ-саҷ. Урҭ рыӡбара алыршахоит",- иҳәеит ахада.
Амаинингтә ҭагылазаашьа далацәажәо ахада иазгәеиҭеит, активла аусурақәа шцо амаининг фермақәа рышьақәыргыларазы. Убри аан иҳәеит изхатәу рыԥшаара шыуадаҩу, избанзар дара рыхьӡала аҽа џьоукы шықәгыло.
"Зны-зынла аферма аӡә ихьӡала иҭаҩуп, аха убри аан иаԥшәмаҵәҟьоу аҽа џьоукуп", - иҳәеит иара.
Аԥсны иахьаҵанакуа аамҭа-аамҭала афымцалашара арцәара аграфик алагалан абҵара 15 рзы. Аханатә ҩба-ҩба сааҭ хынтә идырцәон. Абҵара 21 рзы ари аамҭа ԥшь-сааҭк рҟынӡа иларҟәын. Аԥсны афымцалашара арцәара аамҭа ԥшь-сааҭк рҟынтәи ҩ-сааҭк рҟынӡа иркьаҿын абҵара 26 инаркны.
Атәыла афымцамч система аидара аҵхра алыршахеит закәаншьаҭада ацәаҳәақәа рҽахьаԥыршьуаз аҭыԥқәа раарԥшра.